खरखौदा (मेरठ) : सिरफिरे ने स्कूल से लौट रही छात्रा को गोली से उड़ा दिया। हत्या करने के बाद कत्ल के साथ आरोपी थाने पहुंच गया।

खरखौदा थाने के गांव नरहैड़ा में राकेश का परिवार रहता है, राकेश की तीन वर्ष पहले मौत हो चुकी है। चार बच्चों विशाल 18 वर्ष, हिमांशी (16) वर्ष, शिवा (13) और बेटी दिपांशी ( 8) का पालन पोषण मां बबली करती है। हिमांशी पूर्व माध्यमिक विद्यालय में कक्षा छह की छात्रा थी। पिछले काफी दिनों से पड़ोस में रहने वाले चंद्रभान का बेटा योगेंद्र हिमांशी से एकतरफा प्रेम करता था। योगेंद्र गांव में ही एक ब्यूटी पार्लर चलाता है। पिछले काफी दिनों से वह छात्रा को तंग कर रहा था। पूरा प्रकरण दोनों के परिवारों के संज्ञान में था। शुक्रवार को हिमांशी रोजाना की तरह स्कूल गई थी। दोपहर को स्कूल से लौटते समय योगेंद्र के ब्यूटी पार्लर के आगे से गुजरी। योगेंद्र पहले से ही हिमांशी के इंतजार में बैठा था। दुकान से बीस मीटर की दूरी पर चलते ही योगेंद्र ने हिमांशी का रास्ता रोक लिया। उसके सामने खड़ा होकर पहले प्यार का इजहार किया। छात्रा ने शोर मचाने की धमकी देते हुए उसे दरकिनार किया, जिस पर योगेंद्र ने सामने से ही हिमांशी की गर्दन पर तमंचा रखकर गोली चला दी। गर्दन के आर पार गोली निकलने के बाद हिमांशी खून से लथपथ होकर जमीन पर गिर पड़ी। भीड़ के बीच से होकर योगेंद्र तत्काल ही तमंचे के साथ पुलिस चौकी पर पहुंच गया। उसने पुलिस को पूरे मामले की जानकारी देते हुए तमंचा भी सौंप दिया। तत्काल ही सूचना के बाद एसपी देहात, सीओ और एसओ मौके पर पहुंचे। छात्रा के दादा बलजीत की तहरीर पर आरोपी के खिलाफ हत्या का मुकदमा दर्ज कर गिरफ्तार कर लिया गया।

इन्होंने कहा..

छात्रा से योगेंद्र एकतरफा प्यार करता था। पहले उसका घर तक आना जाना था। छात्रा के विरोध करने पर तमंचे से गोली मारकर हत्या कर दी। आरोपी को गिरफ्तार कर लिया गया है।

-दिनेश चंद्र दूबे, एसएसपी

डाउनलोड करें जागरण एप और न्यूज़ जगत की सभी खबरों के साथ पायें जॉब अलर्ट, जोक्स, शायरी, रेडियो और अन्य सर्विस